text: Masser af røg og skader efter stor gårdbrand
  06 juli 2016 kl. 14.42
  En brand på en gård mellem Grindsted og Hejnsvig har resulteret i flere udbrændte bygninger. Røgen kunne ses mange kilometer væk.
  Flammerne stod allerede højt i flere staldbygninger, da Billund Brandvæsen nåede frem til en gårdbrand på Fugdalvej onsdag eftermiddag.
  Derfor koncentrerede brandfolkene sig om stuehuset, fordi der på det tidspunkt var uklart, om der var nogen hjemme i huset.
  Både ambulance og helikopter blev derfor tilkaldt, oplyser indsatsleder ved Billund Brandvæsen Brian Fabricius til TV SYD.
  -Huset er udlejet og der stod flere biler parkeret i gården, derfor tog vi ingen chancer, fortæller indsatslederen til TV SYD.
  Heldigvis var der hverken dyr eller mennesker tilstede og derfor er ingen kommet til skade ved branden.
  Ifølge Brian Fabricius er det noget af et tilfælde. I stalden er der normalt grise, men de er lige nu flyttet til en anden gård, mens staldbygningerne bliver renoveret, fortæller indsatslederen.
  Branden den er sidst på eftermiddagen under kontrol, men der er fortsat brandfolk tilstede, fordi der foregår efterslukning på brandstedet.
  Årsagen til branden er endnu ukendt.
  